b'\n_START_ARTICLE_\nTapan Kaikki\n_START_PARAGRAPH_\nTapan Kaikki on ammuntapelisarja, jonka kehitt\xc3\xa4j\xc3\xa4 on suomalainen Error Free -tiimi. Pelisarjan nimi valittiin her\xc3\xa4tt\xc3\xa4m\xc3\xa4\xc3\xa4n huomiota, mutta toisaalta se my\xc3\xb6s kuvaa peli-ideaa: pelaajan tavoitteena on eliminoida kaikki vihollishahmot. Pelien kuvakulma toimintaan on lintuperspektiivist\xc3\xa4._NEWLINE_Tapan Kaikki -pelit kehitettiin harrastustoimintana, ja niit\xc3\xa4 jaeltiin ilmaiseksi ladattavina versioina. Innoitusta pelisarjan kehitt\xc3\xa4miseen kehitt\xc3\xa4j\xc3\xa4t ovat kertoneet saaneensa erityisesti Cyber Dogs -toimintapelist\xc3\xa4._NEWLINE_Pelisarjan kolmas osa The Ultimate Tapan Kaikki sis\xc3\xa4lsi kentt\xc3\xa4editorin ja mahdollisuuden pelata l\xc3\xa4hiverkossa enimm\xc3\xa4ll\xc3\xa4\xc3\xa4n kahdeksan pelaajan kesken.'